Anno Domini millesimo ducentesimo nonagesimo sexto statuta sunt haec apud Cistercium in Capitulo generali. 1.  In primis, cum in ecclesia triumphante regina gloriae mater Dei a dextris filii sui assistens, et circumdata varietatibus a cunctis filiabus Sion beatissima merito praedicetur, generale Capitulum duxit Ordini universo liberaliter concedendum quod in quatuor praecipuis festivitatibus eiusdem Virginis ad missam maiorem, et in octavis, et per octavas earumdem, nec non omni die sabbati quando missa ipsius celebratur in conventu (quae missa non debet pro missa aliqua pro defunctis, nisi praesens defunctus fuerit, aut pro aliquo sancto, nisi duodecim lectiones habuerit) intermitti, in ornamentis altaris, in vestibus ministrorum, in cantibus et modulationibus ecclesiasticis ac luminaribus accendendis possit ei omnis honor et reverentia solemniter exhiberi, dummodo sollicite caveatur quod honestae gravitatis maturitas a facientibus observetur ex qua piae iucunditas devotionis in assistantibus excitetur, et quod nil eorum quae solent cantari ad missam in Ordine nostro aliquatenus omittatur, adiuncto quod semper et ubique ad inchoationem illius hymni *Ave Maris stella*, flectere genua teneamur. 2.  Item, quoniam multa beneficia praestantur ingratis quando eorum non voluntati consulitur sed saluti, generale Capitulum deliberatione provida et consideratione pia universos Ordinis fugitivos salubriter praemonet in his scriptis quod, infra instans Natale Domini redire teneantur ad Ordinis unitatem, alioquin ipsos ex nunc excommunicat Capitulum generale, et nihilominus omni die quo fit sermo in capitulis nostris excommunicati denuntientur per Ordinem universum ; si vero indurati corde nec sic redire voluerint, tribus maioribus abbatibus cuiuslibet provinciae sub poena assensus gradus altaris idem Capitulum districte praecipit et iniungit, quod tales fugitivos per saeculum evagantes teneantur inquirere et capere, invocato ad hoc, si necesse fuerit, auxilio brachii saecularis, et ad expensas propriorum abbatum firmiter detinere. Universi vero abbates comprovinciales, quam cito tales fugitivos ad eorum notitiam pervenerint, sub eadem poena notificare illis tribus vel eorum alteri teneantur. Quaecumque vero personae Ordinis talibus fugitivis super eorum malitia consilium, auxilium praestiterint vel favorem, eadem sententia percellantur. De fugitivis vero qui in Curia romana Ordinem dehonestant, idem Capitulum domino Roberto cardinali nostro duxit per suas litteras humiliter supplicandum, ut illos inquiri, capi et detineri ad expensas Ordinis faciat quam citius sibi et Ordini videbitur expedire. 3.  Item, cum ab omni specie mala sit diligentius abstinendum, generale Capitulum duxit districtissime prohibendum, quod nulla nostri Ordinis persona praesumat ad monasteria monialium Ordinis declinare, aut in fraudem ut eis occurrant extra monasterium mandare, nisi de propriorum abbatum suorum aut visitatorum suorum licentia speciali ; abbates super huiuscemodi transgressores pro qualibet vice per quadraginta dies continuos extra stallum abbatis in domo propria permanentes, tribus diebus continuis in pane et aqua faciant levem culpam, in proximo sequenti Capitulo generali nihilominus super hoc veniam petituri. Monachi vero et conversi praevaricatores ultimi omnium sint per annum in visitatione proxima nihilominus veniam petituri et gravissime puniendi. Si qui etiam officiales fuerint inter illos a suis officiis deponantur. Sub eadem poena nullus abbas vel monachus Ordinis confessiones earum praesumat audire nisi soli confessores a propriis abbatibus seu a visitatoribus earum specialiter deputati, super hoc omnes licentias aliquibus personis olim concessas idem Capitulum ex nunc revocat penitus et adnullat. 4.  Item, onus quod omnes tangit debet ab omnibus deportari, de subventione facienda R.P. Roberto domino cardinali nostro, et de expensis faciendis pro libertatibus Ordinis defendendis et cum omnibus negotiis Ordinis prosequendis, et de mittendo ad Curiam romanam, domino Cisterciensi et quatuor primis abbatibus commisit generale Capitulum in plenaria Ordinis potestate, praecipiens abbatibus Ordinis universi ut summas sibi impositas solvere teneantur locis et terminis sibi a patribus abbatibus assignandis, alioquin tam ipsi abbates quam priores, quam cellerarii et bursarii ex tunc pro depositis habeantur. 5.  Item, quia libertas illicita et temeritas est praesumptuosa sese alicui devovere qui Deo totaliter ac solemniter se dederunt, generale Capitulum quantum potest districtius interdicit personis Ordinis universi ne praesumant votum peregrinationis aliquatenus emittere vel servare. Abbates contrarium facientes extra stallum abbatis per viginti dies continuos in domo propria faciant levem culpam : monachi vero et conversi ultimi omnium sint per annum ; abbatissae ab officiis deponantur, moniales priventur habitu regulari. Si vero aliquae personae Ordinis votum huiusmodi emiserint, a praedicto voto generale Capitulum totaliter liberat et absolvit. 6.  Item, ut omnes actiones nostras divina gratia semper aspirando praeveniat et adiuvando finaliter prosequatur, generale Capitulum duxit provide statuendum ut in professionibus universarum Ordinis personarum, de ipso Cisterciensi Ordine loco competenti, tam verbo quam scripto, plena de cetero fiat mentio et expressa, et quod in benedictionibus monachorum et monialium quibuscumque, quas extra monasteria nostri Ordinis fieri numquam licet, dum eis traditur habitus regularis ille hymnus *Veni Creator Spiritus* decantetur, et quod in cartis visitationum monialium Ordinis tam visitantis quam visitatae sigilla pendentia apponentur, expresso nomine Cisterciensis Ordinis in testimonium veritatis. 7.  Item, quoniam maxime species est prudentiae pretia rebus apponere et pretiosa a vilibus separare, diffinitionem olim editam de personis saecularibus ne reciperentur ad convescendum infra claustra monialium sic modificat Capitulum generale quod illa diffinitio non extendatur ex rigore ad personas nobiles et honestas, dummodo diurnis horis tantum et ad cibaria regularia admittantur. 8.  Item, ut uniformitas per universum Ordinem teneatur, et omnes unius moris in domo Domini militantes in conversatione et habitu sint conformes, auctoritate Capituli generalis praecipitur universis et singulis capellanis et familiaribus clericis et conversis monialium Cisterciensis Ordinis religionis habitum deferentibus, qui non peracto probationis tempore sunt professi, ut infra instans festum Nativitatis Domini abbatissis propriis professionem faciant secundum Ordinis instituta, et vota obedientiae, castitatis et continentiae et paupertatis voluntariae custodire, sicut et monachi compellantur. Quicumque vero taliter profiteri et praedicta sollicite conservare noluerint aut renuerint, a participio Ordinis totaliter et perpetuo excludantur. 9.  Item, cum propter revelationem secretorum Ordinis retroactis temporibus multa noscuntur incommoda provenisse, quia in linguae manibus mors et vita, diffinitionem olim editam de non revelandis secretis Ordinis personis saecularibus aut alterius religionis iterum renovat et confirmat Capitulum generale, hoc addendo quod quaecumque personae Ordinis ipsius secreta quibuscumque personis Ordini nostro non subiectis cuiuscumque dignitatis, conditionis aut status existant signo, voce, nuntio vel litteris malitiose revelaverint ipso facto ab omni officio, administratione, beneficio ex tunc et ex nunc depositas excommunicat Capitulum generale. Quicumque vero super hoc comprobatus vel convictus fuerit, usque ad nutum Capituli generalis carceri mancipetur ; patres vero abbates de hoc inquirant diligenter in suis visitationibus et faciant inviolabiliter observari. 10.  Item, negotium Boni loci prope Burdegalum patri abbati de Ioiaco committitur ut per se vel per alium ibi hac vice provideat de abbate. Super relevatione autem domus illius, stante in robore diffinitione facta de emissione monachorum, faciat per omnia quod sibi secundum Deum et Ordinem videbitur expedire. 11.  Item, de fratre Gargano monacho Sancti Martini prope Viterbium, qui contra voluntatem abbatis sui studuit in loco prohibito a Capitulo generali, abbati proprio proxime venturo praecipitur quod ipsum ad claustrum suum revocare infra mensem a percepto mandato Capituli generalis teneatur, tamquam fugitivum Ordinis ibidem graviter puniendum. Hoc autem renuntiare praedicto abbati Sancti Martini, ex parte Capituli, abbas de Falera teneatur. 12.  Item, priori Sancti Martini prope Viterbium qui sigillum abbatis sui vacante monasterio diu secum detinuit, et patri Pontigniacensi non reddidit ut debebat, Capitulum generale praecipit ut per sex dies continuos in domo propria faciat levem culpam. 13.  Item, punitio et correctio abbatissae de Sancta Colomba quae duas moniales de Hispania ad se missas regulariter auctoritate visitatoris propria retinere noluit, patri suo abbati domino Claraevallensi per depositionem vel alias committitur auctoritate Capituli generalis. Quaecumque vero abbatissa alias moniales et personas monasteriorum monialium Ordinis ad se missas regulariter recipere et retinere noluerint, ex tunc auctoritate Capituli generalis pro depositis habeantur. 14.  Item, abbati de Benedictione Dei concedit ex speciali gratia Capitulum generale, quod in cellario suo de Poam… nulli personae Ordinis, excepto domino Cisterciensi et exceptis quatuor primis abbatibus, usque ad quinquennium hospitalitatem facere minime teneatur. 15.  Item, generale Capitulum ordinat et diffinit quod diffinitiones anno praeterito et alias editae contra abbates qui domui Cisterciensi ratione mutui, et Ordini ratione subventionis seu contributionum, particulariter seu universaliter obligati tenentur, in suo robore perseverant, hoc addito quod nisi infra instans Pascha satisfecerint vel gratum suum fecerint, ex tunc et ex nunc pro depositis habeantur. 16.  Item, inspectio loci in quo rex Arragoniae intendit fundare de novo abbatiam, de Populeto, de Petra maceriae [abbatibus] committitur ut ad locum personaliter accedentes, consideratis diligenter, nihil de contingentibus omittentes, et quid inde invenerint renuntient Capitulo generali. 17.  Item, petitio abbatis de Pipewella, qui petit dispersionem conventus sui, exauditur. 18.  Item, petitio domini Pontigniacensis, qui petit quod collecta de beato Edmundo possit dici ad missam conventualem quotidie in domo propria, exauditur. 19.  Item, petitio abbatis de Buxeria, qui petit absolvi a susceptione hospitum per triennium, exauditur. 20.  Item, petitio abbatis de Alto fonte, qui petit absolvi a receptione hospitum per triennium, exauditur. 21.  Item, petitio abbatis Vallis lucentis, qui petit absolvi a susceptione hospitum per triennium, exauditur. 22.  Item, petitio abbatis Vallis Sanctae Mariae, qui petit absolvi a receptione hospitum per triennium, exauditur. 23.  Capitulum generale omnibus fratribus et sororibus capellae in Bercka, ad monasterium Campense spectantis, fraternitatem Ordinis tribuit. 